8เดือนแห่สอบตัวแทนประกันเฉียดแสน
สมาคมประกันชีวิตไทยเผย 8 เดือนมีผู้สมัครสอบตัวแทนประกันชีวิตทั่วประเทศ 9.4 หมื่นคน เพิ่มขึ้น 6.11%
7 ก.ย. 2555

สมาคมประกันชีวิตไทยเผย 8 เดือนมีผู้สมัครสอบตัวแทนประกันชีวิตทั่วประเทศ 9.4 หมื่นคน เพิ่มขึ้น 6.11%
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า การสอบความรู้เพื่อขอรับใบอนุญาตเป็นตัวแทนประกันชีวิตที่สอบผ่านสมาคมประกันชีวิตไทย 8 เดือน ที่ผ่านมา  มีผู้สมัครสอบผ่านสมาคมรวมทั้งสิ้น 9.4 หมื่นคน เพิ่มขึ้นจากระยะเดียวกันของปีก่อน  6.11% ในจำนวนของผู้สมัครสอบดังกล่าวมีผู้เข้าสอบ 6.81 หมื่นคน สอบผ่าน  40.34% ของผู้เข้าสอบ อัตราการเติบโตที่สูงขึ้นอย่างน่าพอใจดังกล่าว แสดงว่าตลอดปี 2555 นี้ จะมีผู้สมัครสอบผ่านสมาคมทั้งสิ้นไม่ต่ำกว่า 1.36 แสนคนหรือเพิ่มขึ้นจากปีก่อนในอัตราไม่น้อยกว่า 5% อย่างแน่นอน
ทั้งนี้ เฉพาะเดือนส.ค.ที่ผ่านมา มีผู้สมัครสอบทั่วประเทศรวมทั้งสิ้น 1.23 หมื่นคน ลดลงจากปีก่อนในระยะเดียวกัน  3.61% ในจำนวนของผู้สมัครสอบดังกล่าวมีผู้เข้าสอบ 8,961 คน และสอบผ่าน 3,470 คน หรือ 38.72% ของผู้เข้าสอบ แยกเป็นการสมัครสอบด้วยระบบคอมพิวเตอร์ 7,583 คน เข้าสอบ 6,119 คน สอบผ่าน 2,427 คน หรือ   39.66% ของผู้เข้าสอบ และสมัครสอบด้วยระบบกระดาษ 4,718 คน เข้าสอบ 2,842 คน สอบผ่าน 1,043 คน หรือ  36.69% ของผู้เข้าสอบ  
สำหรับจังหวัดที่มีผู้สมัครสอบสูงสุด 5 อันดับแรกของประเทศใน เดือนส.ค. 2555 นี้ คือ อันดับ ที่ 1 กรุงเทพมหานคร มีผู้สมัครสอบ 5,518 คน อันดับที่ 2 จังหวัดเชียงใหม่ มีผู้สมัครสอบ 855 คน อันดับที่ 3 จังหวัดขอนแก่น มีผู้สมัครสอบ 472 คน อันดับที่ 4 จังหวัดชลบุรี มีผู้สมัครสอบ 422 คน อันดับที่ 5 จังหวัดสงขลา มีผู้สมัครสอบ 314 คน